ORDE do 26 de xullo de 2007 pola que se clasifica de interese docente a Fundación Ceo, Ciencia e Cultura.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 07/08/2007

Visto o expediente de clasificación da Fundación Ceo, Ciencia e Cultura, con domicilio en Vigo.
Supostos de feito.
1. Ricardo Moreno Valdepérez, na súa condición de fundador e membro do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Vigo o día vinte e catro de maio de dous mil sete, ante o notario Luis Rajoy Brey, co número de protocolo setecentos nove, pola Universidade de Vigo, representada para este acto por Ana María Ulla Miguel; o Concello de Forcarei, representado polo seu alcalde David Raposeiras Correa; a Asociación Astronómica de Vigo, representada por Enrique Alonso Blanco, e por Jesús Pérez Bastos, Jacobo Cabaleiro Cayetano, Jorge Cabaleiro Cayetano, Ana María Ulla Miguel, Agustín Iglesias Bugarín e Ricardo Moreno Valdepérez, que interveñen no seu propio nome e dereito.
3. Segundo consta no artigo seis dos seus estatutos, a fundación ten por obxecto a realización de actividades con fins educativos, culturais, científicos e de fomento á investigación, achegando a ciencia e os progresos e resultados relacionados con ela á sociedade, con especial énfase entre os nenos e mozos, e procurar os medios adecuados para poder levar a cabo estas actividades.
Coidando o interese por todas as disciplinas científicas en xeral, utilizarase a astronomía e todos os campos do saber relacionados con ela, en particular como vehículo principal na consecución dos obxectivos da fundación.
4. O padroado da fundación estará integrado por Ana María Ulla Miguel, en representación da Universidade de Vigo David Raposeiras Correa, en representación do Concello de Forcarei Enrique Alonso Blanco, en representación da Asociación Astronómica de Vigo, e por Jesús Pérez Bastos, Jacobo Cabaleiro Cayetano, Jorge Cabaleiro Cayetano, Agustín Iglesias Bugarín, Enrique Alonso Blanco e Ricardo Moreno Valdepérez.
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como de interese docente da Fundación Ceo, Ciencia e Cultura, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese docente e a súa adscrición á Consellería de Educación e Ordenación Universitaria.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e tres de xullo de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese docente a Fundación Ceo, Ciencia e Cultura, adscribíndoa á Consellería de Educación e Ordenación Universitaria, que exercerá plenamente o protectorado sobre ela.
Santiago de Compostela, 26 de xullo de 2007.
José Luis Méndez Romeu
Conselleiro de Presidencia, Administracións
Públicas e Xustiza